3. การประกอบธุรกิจของแต่ละผลิตภัณฑ์

3.1 ลักษณะของผลิตภัณฑ์หรือบริการ

(1) อุตสาหกรรมการผลิตบรรจุภัณฑ์

ผลิตภัณฑ์ถังโลหะ

ธุรกิจหลักของบริษัทได้แก่ การผลิตและจำหน่ายถังโลหะขนาดบรรจุ 200 ลิตร สำหรับบรรจุ
น้ำมันหล่อลื่น เคมีภัณฑ์ น้ำผลไม้ และน้ำยางข้น โดยมีกลุ่มลูกค้าส่วนใหญ่อยู่ในเขตกรุงเทพฯปริมณฑล
ผลประกอบการในธุรกิจนี้ในเขตกรุงเทพฯ
ไม่มีความผันแปรตามฤดูกาลเนื่องจากบริษัทมีกลุ่มลูกค้าที่หลากหลาย
ทำให้ยอดขายเฉลี่ยในแต่ละเดือนค่อนข้างคงที่ แต่บริษัทย่อยคือบริษัทถังโลหะสงขลา
ที่มีกลุ่มลูกค้าผลิตน้ำยางข้นเป็นหลัก
จะมียอดขายผันแปรไปตามฤดูกาลขึ้นอยู่กับความต้องการน้ำยางข้นจากประเทศจีนซึ่งเป็นประเทศที่ต้องการสินค้าประเภทนี้เป็นจำนวนมาก

ผลิตภัณฑ์พลาสติก แบ่งย่อยได้เป็น 3 ประเภท คือ

1) ผลิตภัณฑ์ที่ทำจากวัตถุดิบ PET

บริษัทในเครือเป็นผู้ผลิตขวดพลาสติกพีอีที สำหรับบรรจุน้ำอัดลม น้ำดื่ม และน้ำมันพืช
โดยได้ร่วมลงทุนกับผู้ใช้ขวดพลาสติกรายใหญ่ คือ บริษัท เสริมสุข จำกัด (มหาชน)
ผลิตภัณฑ์ที่ผลิตออกจำหน่าย ได้แก่ หลอด PREFORM สำหรับใช้ในการ เป่าขวด
และขวดพลาสติกพีอีทีขนาดบรรจุ 0.25 - 2 ลิตร

2) ผลิตภัณฑ์ที่ทำจากวัตถุดิบ PP

บริษัทในเครือเป็นผู้ผลิตแผ่นพลาสติกลูกฟูก (POLY BOARD)
สำหรับใช้เป็นวัตถุดิบในการผลิตสินค้ารูปแบบต่างๆ เช่น บรรจุภัณฑ์สำหรับใช้ในงานอุตสาหกรรม
ใช้เป็นสื่อวัสดุในการผลิตแผ่นป้ายโฆษณา แท่นโชว์สินค้า ตลอดจนธุรกิจเครื่องเขียน และอื่นๆ

3) ผลิตภัณฑ์ที่ทำจากพลาสติก

บริษัทในเครือเป็นผู้ผลิตฝาพลาสติกที่ใช้ในการปิดขวด PET ฝาจุกถัง และผลิตภัณฑ์พลาสติกอื่น ๆ
หลายประเภท

(2) พื้นที่สำนักงานให้เช่า

บริษัทและบริษัทย่อยได้ซื้อพื้นที่ในอาคารเลครัชดา ออฟฟิศ คอมเพล็กซ์ ตั้งอยู่ถนนรัชดาภิเษก
(สุขุมวิท-พระราม4) มีเนื้อที่ 9,103 ตารางเมตร ซึ่งเป็นอาคารสำนักงานเกรดเอในย่านธุรกิจ
ความสูง 38 ชั้น มีพื้นที่ใช้สอยรวมทั้งสิ้น 51,730 ตารางเมตร
เพื่อให้บริการพื้นที่ให้เช่าแก่ลูกค้าสำนักงานและร้านค้า บริษัทและบริษัทย่อยมีพื้นที่ให้เช่ารวมทั้งสิ้น
8,786 ตารางเมตร มีขนาดตั้งแต่ 12 ตารางเมตร ถึง 1,400 ตารางเมตร ส่วนพื้นที่ที่เหลือ
บริษัทใช้เป็นที่ตั้งสำนักงานของบริษัท

3.2 การตลาดและภาวะการแข่งขัน

(1) กลยุทธ์ทางการตลาด

ผลิตภัณฑ์ถังโลหะ

กลยุทธ์การแข่งขันที่สำคัญของบริษัทคือ
การสร้างความเชื่อมั่นและพึงพอใจสูงสุดในสินค้าของบริษัทโดยมุ่งเน้นรักษาคุณภาพสินค้าให้ได้มาตรฐานตรงตามความต้องการของลูกค้าแต่ละราย
เนื่องจากสินค้าส่วนใหญ่จะผลิตขึ้นตามการสั่งซื้อของลูกค้าซึ่งมีลักษณะเฉพาะแตกต่างไปในลูกค้าแต่ละราย
ดังนั้นจำเป็นต้องมีการวางแผนการผลิตและระบบการจัดส่งที่ดีเพื่อให้สามารถจัดส่งสินค้าได้ครบถ้วนและได้คุณภาพตามที่ลูกค้าต้องการทันเวลานัดหมาย
อีกทั้งบริษัทยังให้ความสำคัญและควบคุมขั้นตอนการผลิตทุกขั้นตอนอย่างใกล้ชิดและยังมุ่งเน้นการพัฒนาบุคลากรให้มีศักยภาพ
เพื่อเพิ่มประสิทธิภาพในการผลิตลดอัตราการสูญเสียระหว่างผลิต
ซึ่งส่งผลให้สามารถลดต้นทุนการผลิต รวมทั้งได้สินค้าที่มีคุณภาพสูงขึ้นยิ่งไปกว่านั้น
บริษัทยังให้ความสำคัญกับการบริการหลังการขาย
โดยมีการติดตามผลอย่างสม่ำเสมอเพื่อรับทราบถึงปัญหาของสินค้าภายหลังการส่งมอบ
เพื่อนำมาปรับปรุงพัฒนาให้สินค้ามีคุณภาพที่ดียิ่งขึ้น

ผลิตภัณฑ์พลาสติก

กลยุทธ์ของบริษัทสำหรับผลิตภัณฑ์กลุ่มนี้ คือ เน้นการขายให้แก่ลูกค้าผู้ใช้โดยตรง
และเป็นผลิตภัณฑ์เฉพาะสำหรับลูกค้าแต่ละราย
พร้อมทั้งเน้นการส่งออกไปยังประเทศในภูมิภาคเอเชีย
โดยสร้างแรงจูงใจด้วยการกำหนดส่วนลดตามปริมาณการสั่งซื้อส่วนกลยุทธ์การรักษาและขยายตลาดจะใช้การเพิ่มผลิตภัณฑ์พลาสติกประเภทอื่น
ๆ ที่มีความเกี่ยวเนื่องกับผลิตภัณฑ์หลัก เช่น การทำชิ้นส่วนประกอบลังพลาสติก
และการขยายกำลังการผลิต และมีนโยบายราคาและบริการที่สามารถแข่งขันได้เป็นหลัก

จุดเด่น: บริษัทมีความชำนาญในการผลิตสินค้า ประกอบกับบริษัทเลือกใช้เครื่องจักรที่มีคุณภาพสูง
สามารถผลิตสินค้าที่ได้มาตรฐาน จึงได้รับความไว้วางใจจากลูกค้าตลอดมา

จุดด้อย: ลูกค้าส่วนใหญ่มีการกำหนดรายละเอียดของผลิตภัณฑ์ เช่น รูปทรงขวด
แตกต่างกันไปในแต่ละราย ทำให้ต้องมีการลงทุนสูงในส่วนของแม่พิมพ์

อาคารเลครัชดา ออฟฟิศ คอมเพล็กซ์

จุดเด่นของอาคารเลครัชดา ออฟฟิศ คอมเพล็กซ์ คือตั้งอยู่ย่านธุรกิจใจกลางเมือง ถนนรัชดาภิเษก
(สุขุมวิท-พระราม 4) การคมนาคมสะดวกโดยมีระบบขนส่งมวลชนในบริเวณใกล้เคียงทั้งรถไฟฟ้า
BTS และรถไฟฟ้าใต้ดินรายล้อมด้วยสถานที่สำคัญ เช่น ศูนย์ประชุมแห่งชาติสิริกิต์
ตลาดหลักทรัพย์แห่งประเทศไทย และมีสวนเบญจกิตติเป็นทัศนียภาพด้านหน้าอาคาร

นโยบายการจัดการบริหารอาคาร มุ่งเน้นการดำรงสภาพอาคารสำนักงานเกรดเอ
สำหรับธุรกิจของบริษัททั้งในประเทศและต่างประเทศ มีสิ่งอำนวยความสะดวก
ตลอดจนมีระบบรักษาความปลอดภัยอย่างเข้มงวดให้กับลูกค้าที่เช่าพื้นที่ภายในอาคาร
โดยมีการทำสัญญาว่าจ้างบริษัทผู้เชี่ยวชาญการบริหารอาคารมาเป็นผู้บริหารอาคาร

(2) การจำหน่ายและช่องทางการจำหน่าย

ผลิตภัณฑ์ถังโลหะ

ผลิตภัณฑ์ของบริษัทมีการจำหน่ายในประเทศทั้งหมด เนื่องจากเป็นผลิตภัณฑ์ขนาดใหญ่
ทำให้มีค่าจัดส่งสูง ไม่สามารถแข่งขันกับต่างประเทศได้ การจำหน่ายในประเทศนั้น
บริษัทจะจำหน่ายโดยตรงให้กับลูกค้า ซึ่งเป็นผู้ผลิตสินค้าชนิดต่าง ๆ
ที่ต้องการบรรจุภัณฑ์ถังโลหะเพื่อใช้ในการบรรจุสินค้าของตน
โดยมีทีมงานการตลาดและการขายที่ผ่านการฝึกอบรมเพื่อให้เกิดความชำนาญพิเศษ
และการตอบสนองต่อความต้องการแก่ลูกค้าทั้งในปัจจุบันและอนาคต

ผลิตภัณฑ์พลาสติก

สำหรับสินค้าประเภทขวดพีอีที บริษัทเป็นผู้จัดจำหน่ายให้แก่ลูกค้าผู้ใช้โดยตรงทั้งหมด
ส่วนสินค้าประเภทแผ่นพลาสติกลูกฟูก และพลาสติกประเภทฝา
บริษัทมีบางส่วนที่มีการจำหน่ายผ่านลูกค้าขายส่งในราคาถูก โดยมุ่งเน้นการขายในปริมาณมาก
และใช้นโยบายด้านราคาและบริการเป็นตัวนำในการรักษาและขยายตลาดให้กว้างขึ้น

อาคารเลครัชดา ออฟฟิศคอมเพล็กซ์

การจัดหาผู้เช่าสำหรับพื้นที่สำนักงานของบริษัทภายในอาคารเลครัชดา ออฟฟิศ คอมเพล็กซ์
ดำเนินการโดยบริษัทนายหน้า ซึ่งจะได้รับค่านายหน้าตอบแทนในอัตรา 1
เดือนของรายได้จากการเช่า

(3) ลักษณะลูกค้า

ผลิตภัณฑ์ถังโลหะ

ลูกค้าส่วนใหญ่ของบริษัทเป็นลูกค้าประจำ ปริมาณการสั่งซื้อผลิตภัณฑ์ค่อนข้างแน่นอนในแต่ละเดือน
ลูกค้ารายใหญ่ 12 อันดับแรกมียอดการสั่งซื้อผลิตภัณฑ์รวมกันประมาณ ร้อยละ 65
ของยอดขายทั้งหมดและไม่มีลูกค้ารายใดสั่งซื้อผลิตภัณฑ์สูงกว่าร้อยละ 30
ในแต่ละปีลูกค้าของบริษัทสามารถแบ่งได้เป็น 3 กลุ่มคือ กลุ่มผลิตภัณฑ์น้ำมัน, กลุ่มผลิตภัณฑ์เคมีภัณฑ์
และกลุ่มการเกษตร มีปริมาณการสั่งซื้อประมาณร้อยละ 32, 44 และ 24
ของยอดขายรวมตามลำดับ สำหรับปริมาณการขายที่ได้รับผลกระทบจากฤดูกาลนั้น
มีเพียงลูกค้าในกลุ่มการเกษตรเท่านั้นในระหว่างเดือนมีนาคม-พฤษภาคม
ลูกค้าผู้ผลิตน้ำยางข้นจะมีปริมาณการสั่งซื้อต่ำกว่าช่วงอื่นๆ และในระหว่างเดือนกรกฎาคม-กันยายน
ลูกค้าผู้ผลิตน้ำสับปะรดเข้มข้นจะมีปริมาณการสั่งซื้อลดลง
ส่วนลูกค้ากลุ่มผลิตภัณฑ์น้ำมันและกลุ่มผลิตภัณฑ์เคมีภัณฑ์ซึ่งเป็นกลุ่มหลัก
มีการสั่งซื้อค่อนข้างสม่ำเสมอตลอดทั้งปี

ผลิตภัณฑ์พลาสติก

ลูกค้ารายสำคัญของขวดพลาสติกพีอีที ได้แก่ ผู้ผลิตและบรรจุน้ำอัดลม น้ำดื่ม และน้ำมันพืช
ปริมาณการซื้อขายกับลูกค้ารายใหญ่ 10 รายแรกในรอบ 3 ปีที่ผ่านมา มีสัดส่วนประมาณร้อยละ 55
ถึงร้อยละ 70 และไม่มีการขายรายใดสูงกว่าร้อยละ 30 ในแต่ละปี

ส่วนลูกค้าของแผ่นพลาสติกลูกฟูก ประกอบด้วย ผู้ใช้โดยตรง เช่น ผู้ที่อยู่ในธุรกิจ
ผลิตป้ายโฆษณาสินค้า ป้ายโฆษณาหาเสียงเลือกตั้ง หรือผู้ใช้ที่นำไปแปรรูปเป็นผลิตภัณฑ์อื่น เป็นต้น
และผู้จัดจำหน่ายในธุรกิจขายส่งเครื่องเขียน เครื่องใช้สำนักงาน และร้านค้าซื้อมา-ขายไป

อาคารเลครัชดา ออฟฟิศคอมเพล็กซ์

ลูกค้าที่เช่าพื้นที่ส่วนใหญ่เป็นลูกค้าชาวต่างชาติที่ต้องการสร้างภาพลักษณ์ที่ดีและความน่าเชื่อถือให้กับบริษัท
โดยการเลือกสถานที่ตั้งสำนักงานจะคำนึงถึงภาพลักษณ์ของอาคารที่จะเช่าโดยจะเช่าอยู่ในอาคารสำนักงานเกรด
เอ ทำเลที่ตั้งอยู่ในย่านธุรกิจที่มีการคมนาคมสะดวกในการติดต่อ
และเป็นอาคารสำนักงานที่มีการบริหารจัดการอาคารที่ดีโดยคำนึงถึงความปลอดภัยของผู้เช่าและผู้ที่มาติดต่อเป็นสำคัญ
อีกทั้งพรั่งพร้อมด้วยสิ่งอำนวยความสะดวกสบายครบครันภายในอาคาร

(4) ภาวะอุตสาหกรรม การแข่งขัน และการเปลี่ยนแปลงในปีที่ผ่านมา

ผลิตภัณฑ์ถังโลหะ

ในปีที่ผ่านมา
ถึงแม้ว่าราคาเหล็กซึ่งเป็นวัตถุดิบหลักในการผลิตมีความผันผวนไม่มากนักเมื่อเปรียบเทียบกับปี 2549
แต่มีปัจจัยหลักจากเศรษฐกิจชะลอตัวและการเมืองที่ไม่เสถียรภาพ
ทำให้ความต้องการใช้สินค้าในประเทศโดยรวมลดลง ส่งผลให้เกิดการแข่งขันทางการตลาดสูงขึ้น
ผู้ผลิตแต่ละรายได้ใช้กลยุทธ์ด้านราคาเป็นหลักเพื่อรักษาฐานลูกค้าของตนไว้
บริษัทยังคงเน้นการพัฒนาปรับปรุงขบวนการผลิต โดยเน้นการลดส่วนสูญเสียในระหว่างการผลิต
เพื่อลดต้นทุน อีกทั้งยังคงพัฒนาคุณภาพของสินค้าและการบริการอย่างต่อเนื่อง
รวมถึงการพัฒนาบุคลากรในองค์กรให้ปฏิบัติงานได้อย่างมีประสิทธิภาพมากขึ้น
เพื่อตอบสนองต่อความต้องการของลูกค้าในทุก ๆ ด้าน

ผลิตภัณฑ์พลาสติก

การแข่งขันด้านราคาในกลุ่มผลิตภัณฑ์ประเภทนี้คงมีอยู่อย่างต่อเนื่อง โดยเฉพาะกับผู้ซื้อรายใหญ่ ทั้งนี้
เนื่องจากสินค้าในกลุ่มนี้มิได้มีความแตกต่างด้านคุณภาพมากนัก
ผู้ผลิตและผู้ขายจึงจำเป็นต้องพยายามรักษาฐานลูกค้าของตนเองไว้ให้ได้มากที่สุด
สำหรับบริษัทพยายามเน้นด้านคุณภาพและบริการให้ได้มาตรฐานสูงสุด
โดยมีการปรับปรุงกระบวนการผลิตอย่างสม่ำเสมอ
รวมทั้งปรับเพิ่มเครื่องจักรเพื่อพัฒนาการผลิตอย่างต่อเนื่อง เพื่อสามารถลดต้นทุนการผลิตให้ลดลงได้
ในปี 2550 ที่ผ่านมาวัตถุดิบพลาสติกทุกประเภทได้ปรับราคาสูงขึ้น เฉลี่ย 10-15%
เนื่องจากราคาน้ำมันที่สูงขึ้น

สำหรับแนวโน้มของตลาดในอนาคต คาดว่าความต้องการผลิตภัณฑ์ขวด PET
และแผ่นพลาสติกลูกฟูกจะเพิ่มสูงขึ้นทุกปี ปัจจุบันมีบริษัทผู้ผลิตขวด PET ประมาณ 60 ราย
และมีผู้ผลิตแผ่นพลาสติกประมาณ 10 ราย ซึ่งยังคงทำการผลิตและจำหน่ายอย่างต่อเนื่อง
ความต้องการของตลาดที่เพิ่มขึ้นทั้งในและนอกประเทศนั้น
เนื่องมาจากผลิตภัณฑ์ประเภทนี้สามารถตอบสนองความต้องการของผู้ใช้ทั่วไปได้ดี นั่นคือ
มีน้ำหนักเบา สวยงาม คงทน และไม่มีข้อจำกัดในการออกแบบรูปทรง ที่สำคัญ
ในปัจจุบันยังไม่มีผลิตภัณฑ์อื่นที่มีคุณสมบัติใกล้เคียงมาทดแทนได้

อาคารเลครัชดา ออฟฟิศ คอมเพล็กซ์

ในปี 2550 ความต้องการพื้นที่สำนักงานโดยรวมลดลงจากปีที่แล้วคิดเป็นสัดส่วนร้อยละ 50
อย่างไรก็ตาม อัตราการก่อสร้างอาคารสำนักงานใหม่ ๆ ในปี 2550 ลดลงเช่นเดียวกัน
ทำให้เกิดความสมดุลกันระหว่างอุปสงค์และอุปทานของตลาดสำนักงานให้เช่า
ในปีที่ผ่านมาลูกค้าบริษัทไม่มีนโยบายในการขยายพื้นที่สำนักงานหรือย้ายสำนักงาน
เนื่องจากภาวะเศรษฐกิจชะลอตัว
ดังนั้นลูกค้าส่วนใหญ่ยังคงต่อสัญญาเช่าพื้นที่กับบริษัทซึ่งบริษัทมีการปรับอัตราค่าเช่าได้เพิ่มมากขึ้น
แต่เนื่องจากสัญญาเช่าที่หมดในปี 2550และมีการต่อสัญญาในอัตราค่าเช่าใหม่เป็นพื้นที่ขนาดเล็ก
จึงไม่ได้ทำให้ผลประกอบการในส่วนอาคารให้เช่าเพิ่มขึ้น โดยในปี 2550 บริษัทและบริษัทย่อย
มีผู้เช่าพื้นที่รวม 8,405 ตารางเมตร หรือในอัตราร้อยละ 95.66 ของพื้นที่เช่าจำนวนทั้งสิ้น
8,786 ตารางเมตร

3.3 การจัดหาผลิตภัณฑ์

(1) จำนวนโรงงานและกำลังการผลิต

ผลิตภัณฑ์ถังโลหะ

บริษัทและบริษัทย่อยมีโรงงานที่ใช้ในการผลิตถังโลหะขนาด 200 ลิตรจำนวน 2
แห่งที่นิคมอุตสาหกรรมเวลโกรว์ อำเภอบางปะกง จังหวัดฉะเชิงเทรา และที่อำเภอหาดใหญ่
จังหวัดสงขลา มีกำลังการผลิตรวม 2.4 ล้านใบต่อปี
โดยนโยบายการผลิตจะขึ้นอยู่กับการคาดการณ์ยอดขายในปีถัดไปของฝ่ายจัดการ

ผลิตภัณฑ์พลาสติก

บริษัทย่อยมีโรงงานจำนวน 2 โรง โดยโรงงานแห่งแรกอยู่ที่อำเภอลาดหลุมแก้ว จังหวัดปทุมธานี
มีกำลังการผลิตขวดพีอีที, หลอด PREFORM และแผ่นพลาสติกลูกฟูก จำนวน 9,000 ตัน, 6,000
ตัน และ 4,500 ตัน ตามลำดับ โรงงานแห่งที่สอง อยู่ที่อำเภอนิคมพัฒนา จังหวัดระยอง
มีกำลังการผลิตขวดพีอีที จำนวน 700 ตันต่อปี
โดยนโยบายการผลิตจะขึ้นอยู่กับการคาดการณ์ยอดขายในปีถัดไปของฝ่ายจัดการ

(2) วัตถุดิบและผู้จัดจำหน่าย

บริษัทและบริษัทย่อยมีนโยบายที่จะกระจายการจัดซื้อวัตถุดิบต่างๆไปยังผู้จัดจำหน่ายหลากหลายราย
ทั้งนี้เพื่อป้องกันความเสี่ยงที่อาจเกิดจากการจัดหาวัตถุดิบ
ปัจจุบันจึงไม่มีผู้จัดจำหน่ายรายใดมียอดขายให้บริษัทเกินกว่าร้อยละ 30 ของมูลค่าการซื้อวัตถุดิบรวม

ผลิตภัณฑ์ถังโลหะ

วัตถุดิบที่สำคัญได้แก่ เหล็กม้วนรีดเย็น ฝาจุก และฝาเกลียว ซึ่งบริษัทสั่งซื้อมาจากทั้งในประเทศ
และนอกประเทศ ได้แก่ เกาหลี อินเดีย สิงคโปร์ ในปี 2550
บริษัทมีสัดส่วนการสั่งซื้อจากในประเทศและต่างประเทศ เท่ากับ 88 :12

ต้นทุนวัตถุดิบที่มีมูลค่าสูงกว่าร้อยละ 50 ของต้นทุนการผลิตรวมของบริษัทได้แก่ เหล็กม้วนรีดเย็น
ซึ่งมีการเปลี่ยนแปลงราคาในระยะ 5 ปีที่ผ่านมา ดังนี้

  ---------------------- --------- --------- --------- --------- ---------
                         ปี 2550    ปี 2549    ปี 2548    ปี 2547    ปี 2546

  ราคา (USD/ตัน)          680       650       790       670       470
  ---------------------- --------- --------- --------- --------- ---------

ผลิตภัณฑ์พลาสติก

วัตถุดิบที่สำคัญได้แก่ เม็ดพลาสติกพีอีที และเม็ดพลาสติกพีพี, พีอี ซึ่งสามารถจัดหาได้ภายในประเทศ
และมีบริษัทผู้จัดจำหน่ายวัตถุดิบประเภทนี้หลายราย
ทำให้ราคาวัตถุดิบภายในประเทศถูกกว่าราคาในตลาดโลก (เมื่อรวมภาษีนำเข้าแล้ว)

(3) การใช้วัสดุทดแทน

การใช้วัสดุทดแทนในการผลิตสินค้าของบริษัทและบริษัทย่อย ไม่สามารถกระทำได้
เนื่องจากเครื่องจักรที่ใช้ในการผลิตนั้นถูกออกแบบขึ้นสำหรับวัตถุดิบเฉพาะประเภทเท่านั้น ที่สำคัญ
ในปัจจุบันยังไม่มีเทคโนโลยีใหม่ใดๆที่จะอำนวยให้บริษัทใช้วัสดุทดแทนในการผลิตได้

(4) ผลกระทบต่อสิ่งแวดล้อม

ในกระบวนการผลิตถังโลหะและผลิตภัณฑ์พลาสติกของบริษัทไม่มีขั้นตอนใดที่ส่งผลกระทบต่อสิ่งแวดล้อม
ส่วนวัตถุดิบเหลือใช้ ได้แก่ เศษเหล็กและเศษพลาสติกที่เหลือจากกระบวนการผลิต
บริษัทสามารถจำหน่ายวัสดุเหลือใช้เหล่านี้ไปแปรรูปเป็นผลิตภัณฑ์อื่นได้ทั้งหมด
จึงไม่ส่งผลกระทบต่อสิ่งแวดล้อมแต่อย่างใด

3.4 งานที่ยังไม่ส่งมอบ

- ไม่มี -